Document ID: 31998R2091

Bizottság 2091/98/EK Rendelete
(1998. szeptember 30.)
a közösségi halászflottának és halászati erőkifejtésnek a többéves orientációs programokkal kapcsolatban történő felosztásáról
AZ EURÓPAI KÖZÖSSÉG BIZOTTSÁGA,
tekintettel az Európai Közösséget létrehozó szerződésre,
tekintettel az 1181/98/EK rendelettel [1] módosított, a halászat és az akvakultúra közösségi rendszerének létrehozásáról szóló, 1992. december 20-i 3760/92/EGK tanácsi rendeletre [2] és különösen annak 13. cikkére [3],
mivel a legutóbb a 25/97/EK rendelettel módosított [4], a halászati és akvakultúra ágazat, illetve termékeinek feldolgozásához és forgalomba hozatalához nyújtandó közösségi strukturális támogatás feltételeinek és rendelkezéseinek megállapításáról szóló, 1993. december 21-i 3699/93/EK tanácsi rendelettel [5] összhangban a 98/119/EK-98/131/EK határozatokkal a Bizottság elfogadta az 1997-2001 közötti időszakra vonatkozó többéves orientációs programokat; mivel e programok követéséhez szükséges adatokat, a konkrét eseteknek megfelelően, akár az egyes hajók, akár a flottaszegmensek vagy halászati területek szerint összesített, halászati erőkifejtésre vonatkozó adatokat továbbítani kell a Bizottságnak;
mivel a Bizottság 2090/98/EK rendelete [6] meghatározza a halászhajókra vonatkozó adatok továbbításának alapját a közösségi halászhajó-nyilvántartásba;
mivel a halászflotta és a halászati erőkifejtés halászati területek szerinti felosztására vonatkozó adatok közlésekor hivatkozni kell a közösségi halászhajó-nyilvántartásban szereplő adatokra;
mivel az e rendeletben előírt rendelkezések összhangban vannak a Halászati és Akvakultúraágazati Irányítóbizottság véleményével,
ELFOGADTA EZT A RENDELETET:
1. cikk
A 2090/98/EK rendelettel összhangban a tagállam köteles a közösségi halászhajó-nyilvántartásban közölni, hogy a halászati flottához kerülő egyes hajók mely szegmenshez tartoznak, illetve milyen változások történtek azokban a szegmensekben, amelyekhez a meglévő hajók tartoznak.
Az alkalmazandó szegmenskódokat az I. melléklet tartalmazza.
Az érintett hajókat a 2090/98/EK rendelet I. mellékletében foglalt a közösségi halászhajó-nyilvántartásban található belső szám alapján kell azonosítani.
2. cikk
Minden olyan szegmens tekintetében, amellyel kapcsolatban a tagállam halászati erőkifejtést korlátozó programot terjeszt a Bizottság elé a 97/413/EK tanácsi határozat [7] értelmében halászati területek szerint, vagy szegmensek szerint valamely korábbi többéves orientációs program hátralékának teljesítése végett részben a tevékenység csökkentésével a következő eljárásokat kell alkalmazni:
- a tagállam gyűjti össze az egyedi adatokat a szegmensben vagy az adott halászati területen lévő hajó halászati erőkifejtéséről,
- ezeknek az adatoknak a számítógépes feldolgozásáról a tagállam gondoskodik,
- az egyes adatokat, illetve a szegmensek vagy halászati területek szerint összesített adatokat évente, legkésőbb március 31-ig az előző naptári évre vonatkozóan, e rendelet II. mellékletének A. és B. táblázatában foglaltakkal összhangban kell továbbítani a Bizottsághoz.
3. cikk
A 2. cikkben említett programok által nem érintett, aktív felszereléseket alkalmazó szegmensek tekintetében a tagállamok összegyűjtik és feldolgozzák a II. mellékletben előírt adatoknak azt a minimumát, amely nélkülözhetetlen annak megállapításához, hogy ezek esetében a tevékenység szintje nem emelkedett, illetve ha mégis, akkor milyen mértékben. E célból a következő eljárásokat kell alkalmazni:
- a tagállam gyűjti össze és dolgozza föl a II. mellékletben előírt adatoknak azt a minimumát, amely lehetővé teszi az érintett szegmensekben a halászati tevékenység alakulásának figyelemmel kísérését. A halászati flotta minden egyes szegmense esetében a kiválasztott mintavételi eljárás részleteit, illetve ahalászati erőkifejtések becslésének pontosságát leíró statisztikai paraméterek értékét alkalmazásukkal egyidejűleg közölni kell a Bizottsággal. Minden más, hasonló pontosságú eredményt nyújtó eljárás elfogadható, amennyiben azt a Bizottság előzetesen jóváhagyta,
- az eredményeket évente, legkésőbb március 31-ig az előző évre vonatkozóan, e rendelet II. mellékletének B. táblázatában foglaltakkal összhangban kell továbbítani a Bizottsághoz,
- ha a tagállam egy adott szegmensben tevékenységnövekedést állapít meg, ki kell számítania, hogy e növekedés milyen hatást gyakorol a szegmensen belüli halászati erőkifejtésre, és a 2. cikkben foglaltakkal összhangban az eredményekről tájékoztatnia kell a Bizottságot.
4. cikk
A tagállamok az e rendeletben említett adatokat a távközlési hálózaton keresztül küldött digitális üzenetben közlik a Bizottsággal az I. és II. mellékletben meghatározott részletes szabályok és kódok szerint. A Bizottság az adatbázisban való validálás után haladéktalanul visszaigazolja az üzenetek vételét.
5. cikk
A tévesen közölt adatok javítását a hiba észlelésének napjától számított 30 napon belül kell továbbítani a Bizottsághoz.
6. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. szeptember 30-án.

Labels: 12
20
6